Πάστα φλώρα με μαρμελάδα μανταρίνι
Η Νίκη Χρυσανθίδου μάς παραχώρησε τη συνταγή της χρυσοχέρας μητέρας της γι’ αυτή την πάστα φλώρα με άρωμα μανταρινιού.
500 γρ. αλεύρι για όλες τις χρήσεις, 100 γρ. ζάχαρη, 1 κουτ. γλυκού μπέικιν πάουντερ, 250 γρ. βούτυρο αγελάδος παγωμένο, κομμένο σε κυβάκια, 1 αυγό + 1 κρόκος αυγού, 2 κουτ. σούπας φρέσκο γάλα, 50 ml μπράντι, 1/2 κουτ. γλυκού αλάτι, 450 γρ. μαρμελάδα μανταρίνι, 2 κουτ. σούπας λάδι για το σκεύος
Για να φτιάξουμε την πάστα φλώρα με μαρμελάδα μανταρίνι, στον κάδο του μίξερ ρίχνουμε το αλεύρι, τη ζάχαρη, το μπέικιν πάουντερ, το αλάτι και το βούτυρο και τα ζυμώνουμε με τον γάντζο (το ειδικό εξάρτημα για τη ζύμη) μέχρι να ανακατευτούν και να σχηματίσουν χοντροθρυμματισμένα ψίχουλα.Προσθέτουμε το αυγό, τον κρόκο, το γάλα, το μπράντι και 2 κουτ. σούπας νερό και ζυμώνουμε για περίπου 2 λεπτά, μέχρι να έχουμε μια λεία ζύμη με ελαφρώς κολλώδη υφή.Την τυλίγουμε σε μεμβράνη και την αφήνουμε στο ψυγείο για περίπου 20 λεπτά, να σφίξει.Αλείφουμε με το λάδι τα τοιχώματα και τον πυθμένα της ταρτιέρας.Κρατάμε στην άκρη ένα κομμάτι ζύμης, στο μέγεθος ενός μέτριου μανταρινιού, και την υπόλοιπη την αδειάζουμε στην ταρτιέρα. Απλώνουμε, πιέζοντας με τα χέρια μας τη ζύμη ώστε να καλύψει τον πυθμένα και τα τοιχώματα ισόπαχα.Προθερμαίνουμε τον φούρνο στους 180° C.Απλώνουμε τη μαρμελάδα σε μια ισόπαχη στρώση.Με τη ζύμη που κρατήσαμε πλάθουμε λεπτά μπαστουνάκια και στολίζουμε το γλυκό. Ψήνουμε την πάστα φλώρα για περίπου 45 λεπτά, μέχρι να ροδίσει στην επιφάνεια και η ζύμη να ψηθεί και να γίνει τραγανή.
Αλεύρι (ζύμες),Μανταρίνι